Hirohito

Hirohito (29 April 1901 – 7 Januari 1989), meyalo otawa lo tawu wolo tanggulo anumerta Kaisar Shōwa,yito Kaisar lo [[Japangi ta o-124. Tiyo lodihu parenta inggidu taawunu 1926 sambe ilopateliyo to taawunu 1989. Masaliyo hemomarenta limbata lo 62 taawunu, mohihewo da'a limbataliyo masa pemerintahan lo Kaisar to japangi, wawu tala ngotaliyo lo olongiya mohihewo dihu-dihu parenta.

Tiyo botiya ta'uwa lo lipu to walungo Konstitusi Meiji ngihilaya'o ekspansi kekaisaran lo Japangi, militerisasi wawu Popateya II. To'u dihu-dihu oliyo, Japangi lopolayi'o popateya to Asia, taawunu 1930-an wawu 1940-an.

Lapato Japangi ta'aluku ode Amerika, tiyo diila tiluntutiliyo ode kejahatan lo popateya, openu boli popateya potiya dudu-dudu'a to parenta lo tangguliyo, sababu te Jendral Douglas MacArthur ohuhama ti kaisar botiya mowali mo'oyiyo kokoliyo'o Sekutu u dame, odito olo mo'oyiyo olo ode patuju lo Amerika.
MacArthur lohutu ngo'a'amila usaha alihu diya'a bukti mo'obuheta olo kaisar Hiirihito wolo ngongala'aliyo  to delomo Pengadilan Kejahatan Perang Tokyo. To tanggal 1 Januari 1946, Hirohito maa lolopata haku wawu wewenangliyo secara resmi sababu tekanan lo Sekutu.
To taawunu 1979, bolo tiyo tutuwawu olongiya to duniya taa o gara'i "Kaisar", lapato Jean-Bédel Bokassa, Kaisar Afrika Tengah, pilopolahiyo to kuwasaliyo.

 Tutumulo 
Hirohito botiya wala'a bungaliyo lo Kaisar Yoshihito (Taisho) wolo Permaisuri Teimei (Sadako) wawu tikakaliyo lo Pangeran Yasuhito Chichibu (!903-1953), Pangeran Nobuhito Takamatsu (1905-1987) wawu Pangeran Takahito Mikasa (1915-2016). To'u diipo lowali kaisar, tiyo tanggula Pangeran Michi (迪宮, Michi-no-Miya). Masa tiyo kawa-kawasa tilanggula era Showa, ma'analiyo dame, motilango hale. Dabo hihihede wolo u wali-wali to'u boyito; Japangi wuwumbala lo popateya wolo Sina wawu pulitiyo mota lota'aluku to Popateya Dunia III. To Indonesia, wakutu penjajahan lo Japangi (1942-1945) Hirohito hetanggulala Tenno Heika, ma'analiyo "Yang Mulia Kaisar".

Tiyo lowali putra mahkota secara resmi tanggal 16 Nopember 1916. To taawunu 1922 tiyo lona'o ode Enggeleti wawu nogara-nogara to Eropa.
Hirohito opongotota tomimbihu penelitian biologi lo deheto wawu woluwo hasili lo penelitian boyito tiluladiyo to buku, to wolotaliyo "The Opisthobranchia of Sagami Bay"  "Some Hydrozoans of the Amakusa Islands".
Tiyo lowali kaisar tanggal 25 Desember 1926 lapati tiyamoliyo, Kaisar Taisho yilate, wawu yilantikliyo resmi 10 Nopember 1928 to Kyoto.

 Masa bertakhta 
To masa tiyo bertakhta, Hirohito maa losakusi butola to delomo lipu wawu popateya tilumula lonto hunganga to lipu sababbu buhunga lo lembo'a moderat wolo lembo'a olowala ultranasionalis taa dudukungi olo militer, Angkatan Darat taa molotola da'a to sa'ati boyito. Akibatiliyo ngohuntuwa pojabat molanggato, pengusaha wolo taapulu lolipu taa lopopowate, punjuruliyo ro insiden militer 26 Februari 1936, u ta'u-ta'uwa olo Letnan Kolonel Saburo Aizawa wawu 1500 prajurit. 

Pangeran Yashuhito Chichibu wawayita to'u yilowali botiya, sambe Kaisar Hirohito lohihilawo taa lomontolo wawu longahulo pasukan Angkatan Bersenjata kekaisaran mopo'oberesi masa'ala botiye wawu mopopasti loyalitas lo nga'amila ngongala'a lo kekaisaran. Openu odito, buluhuta botiya lo'otapu restu lonto mongota'uwa lo Angkatan Darat uda'aliyo lembo'a ultranasionalis. To taawunu 1930, lembo'a ultranasionalis wolo militer okawasa damango to delomo pemerintahan.

To masa kekaisaran Hirohito Japangi terlibat to popateya, to wolotaliyo Insiden Manchuria 1931, Insiden Nanking 1937, wawu Popateya Dunia II wawu maa losorangi Pangkalan Angkatan Laut Amerika Serikat to Pearl Harbour 7 Desember 1941.

 Lapato ta'aluku 
To pulito popateya (1945), Japangi maa baya-bayahu mota'aluku. Angkatan Laut mowali tanggulalo maa lopupudu wawu Angkatan Darat maa masasa. Dabo ANgkatan Darat debo onggo ohilawo mopoturusi popateya. Dulohupa 6 Uda'a (Angkatan Darat Jendral Umezu,Angkatan Laut Admiral Toyoda, Kementrian Peperangan Jendral Korechika Anami, Menteri Luar Negeri Shinegori Togo, Perdana Menteri Suzuki Kantaro, Kementrian Angkatan Laut Admiral Yonai Mitsumasa) diila lo'otapu solusi. Wawu maa woluwo olo ancaman pemborontakan komunis u hemo'ohawatiri olo pojabat teras kekaisaran. 

Diipo yilapato masa'ala botiya, bom atom maa tilapi lo Amrerika to Hiroshima (6 Agustus 1945), wawu Nagasaki (9 Agustus 1945), iloduhenga lo pernyataan popateya lo Uni Soviet (bohuliyo timongoliyo netral sababu modungohe perjanjian Molotov-Matsuoka wolo batasi pulitiyo April 1946) lapato Nagasaki bilomuwa lo Amerika, sambe Kaisar Hirohito maa longahulo to Konferensi 6 Uda'a tanggal 10 Agustus, alihu popateya maa wumbulitolo.

"Moppturusi popateya bo mo'oduhenga sengsara ra'iyati lo Japangi, kondisi lo nogara didu mo'otahangi mohihewo wawu modaha ngohilaya'o pentadu olo diipo otawa wonu mali wololo. Mololo da'a momilehe tentara ta setia dilucuti .. dabo maa wakutuliyo u motanggungi wolo u diila mowali tanggungiyolo. Wa'u satuju proposal mololimo proklamasi Sekutu (Postdam)."

Sababu hihilo lo kaisar botiya, Japangi longaku ta'aluku to tanggal 14 Agustus 1945.

 Pulito tutumulo 
Kaisar Hirohito yilate tanggal 7 Januari 1989, to'u lohihewo opanyaki kanker usus dua belas jari (duodenum). Tiyo yilobungiyo wolo upacara kenegaraan wawu hiladiriya lo ngohuntuwa ta'uwa lo lipu deli, to wolotaliyo Presiden Amerika Serikat George Bush, Presiden Prancis Francois Mitterand, HRH Duke of Edinburgh dari Inggris, wawu Olongiya HM Baudouin lonto Belgia, to tanggal 24 Februari 1989. Milateliyo yilobungiyo to  Mausoleum Kekaisaran Musashino, to yintili lo makam Kaisar Taisho.
Putra Mahkota Akihito lowali kasisar lo Japangi lapatiyo ma'o.

 Galeri 

 Referensi 

Dalala:Tawu
Dalala:Japangi